A mama mia

Mama, cando l'ap'eo connoschìda,
né giovana no fut né antziana.
Fut altighìna, bella e colorida,
faci-longa, rassita e pili-cana.

Unu pagu pazosa, ma no vana,
sabia e bona, e pobidda finida.
Sa domo che iscatula pulida
teniat, e de modos fut galana.

Su ighinadu l'aiat a gala
e meda l'amaiat ca fut bona
e l'aiat invidia e rispetu.

A mie at allevadu cun afetu
e m'at dadu su late 'e s'Elicona
su pagu tempus1 chi m'at giutu a pala.

02/12/1923

1 Su pagu tempus: la madre del poeta morì nel dicembre del 1912 quando il Piras aveva appena sette anni.